Rusija : Rekordne vrućine... veće cijene hljeba u svijetu?!
Rusija, treći najveći izvoznik žita u svijetu, ovog ljeta je zahvaćena rekordnim vrućinama u posljednjih 100 godina.
Vrućina i zagušljivi dim nisu samo briga za zdravlje u Moskvi. Rekordne vrućine mogu značiti veće cijene hljeba širom svijeta. Rusija je treći najveći izvoznik žita u svijetu, a procjenjuje se da je u suši i požarima već uništeno 20 procenata žetve. Proteklog četvrtka, ruski premijer Vladimir Putin je nametnuo zabranu izvoza svih žitarica, najmanje do kraja godine, kako bi spriječio povećanje domaćih cijena hrane. Dimitry Rylko je analitičar u Poljoprivrednom institutu u Moskvi: "To će voditi, i već je dovelo, do ozbiljnog povećanja cijena brašna i to će u odredjenom periodu dovesti do rasta cijena hljeba." Veliki izvoznici žita, kao Australija i Kanada imaju najviše koristi od nestašice žita. U Sjedinjenim Državama cijene su skočile 70 procenata u posljednjih nekoliko sedmica, ali analitičar tržišta Alan Knuckman kaže da su cijene još uvijek ispod istorijskog rekorda. "Ako gledate šire, tokom posljednjeg rasta cijena u 2008., cijena žita dostigla je 14 dolara za bušel, dok je sada osam dolara" , kaže Alan Knuckman, analitičar tržišta. Ipak, dok se još ne nazire kraj najgoreg toplotnog vala otkako se to u Rusiji prati, Dmitry Rylko vjeruje da su u dužem periodu izgledi za zimske i proljetne usjeve dosta crni: "Ukoliko ne bude kiše, neće biti zimske sjetve. Sjetva će biti odgodjena za proljeće, ali područje u kojem se tradicionalno sije u zimu će imati tehničkih teškoća da to uradi u proljeće.” Agencija Ujedinjenih naroda za hranu upozorava da će sljedeće godine vjerovatno doći do smanjivanja zaliha žita zbog ovogodišnje slabije žetve u ključnim zemljama uzgajivačima žita. Analitičari upozoravaju da će najteže biti pogodjene zemlje Srednjeg Istoka, Afrike i u istočnom dijelu Azije, gdje vlade subvencioniraju cijene hrane.